Serena beboet ná Amerikaanse Ope-eindstrydSerena Williams. Foto: AP Photo/Julio Cortez Serena Williams is met $17 000 (sowat R260 000) beboet vir drie gedragskode-oortredings tydens die eindstryd van die Amerikaanse Ope. Williams is met $10 000 beboet vir “verbale mishandeling” teenoor die skeidsregter Carlos Ramos, $4 000 vir afrigting en $3 000 nadat sy ŉ raket stukkend geslaan het. Williams het met 2-6, 4-6 teen Naomi Osaka van Japan verloor en die boete word verhaal uit haar prysgeld van $1,85 miljoen (sowat R28 miljoen). Osaka is die eerste speler van Japan om ŉ Grand Slam-enkeltitel te wen. Williams is tydens Saterdag se wedstryd oor ŉ afrigtingsoortreding gewaarsku en daarna met ŉ punt beboet nadat sy haar raket stukkend geslaan het. Sy het hierna uitgevaar teen Ramos en is met ŉ pot gestraf. Williams het ná die wedstryd geweier om Ramos se hand te skud en hom tydens ŉ mediakonferensie van seksisme beskuldig. Naomi Osaka. Foto: AP Photo/Mary Altaffer Die internasionale vrouereeks (WTA) het intussen ŉ beroep gedoen op die regverdige behandeling van vrouespelers. Steve Simon, uitvoerende hoof van die WTA, het gesê alle spelers moet dieselfde behandel word en dat die WTA van mening is dat dit nie die geval was met Williams nie. Osaka het na afloop van die herrie gesê sy is “dankbaar” vir die geleentheid om teen Williams te speel. “Daar het baie dinge gebeur, maar ek wil net sê ek is dankbaar dat ek die geleentheid gehad het om te speel.”